АКЪВЫРМАН ДЫРТЛАПIАТI.

Ансисквша апшта, сынчIвагьи амсылман уагIа рыхъазла а-Къвырман мыш гвыргъьахъв дута йалтI. Октябрь а 4 ауи Красна Восток кыт агIвадахьла йаъу амаджьгыт акыт йауата хIреспублика йапшым ашIыпIаква йгьи Кавминводы йбзазауа гIадгылтI. Акыт ахIбачва – Хъакъвпщ КIара, Джьмакъвыл Къральби, Огвыз ХIабальа, Подкумок йгIатыцIыз ХвытI Румин аквчIвартаква рпны пасата тшандыргIалтI. АгIид намаз йаламгаскIва йгIайззаз Напщ Заудин, Джьанымбей СолтIан зкьыр рхIватI, амамыр шщаквгылазлушла, йгIадзынгылуа асабиква рыцхIагIа йшашIамшвушла АлахI йыхIватI. Акыт айфанд Аджьбакь МухIамад-хIаджь ГIид намаз дирычпатI, а-Къвырман йазынархата бжьагажва щарда йгIайззаз йрайхIвтI.

А-Къвырман турых дугьи апщылапI. Ибрахим пигIамбар йпа къвырманта дищра шатахъыз хын йыла йыцIстI. Анчва йыйтыз йажва йырхъйауата йпа заджвыкI къвырманта дищырныс дщтIайцIатI, акъабльала днайырхан ахIваспала йпсыхъвда дыцIхътI. Ауаса Анчва йъамырла ахIваспа ачкIвын йыхъвда гьпнамкъытI, йпсы гIащаквхатI. УацIыхъван ахIахъв данас гIвбата йагIвначвтI. Ауи азаман Анчва йхIвачIвгIвы ауаса йнапIыцIакIта дгылан, йгIащтIайцIан къвырманта йщытI. Ауи атшын йгIашIарышвта къвырманта уаса рщуа йалагатI.

– СынчIва Къвырман збаз хIапхъагьи хIабга-хIызгIвадата, хIтгIачваквала, хIаргванквала гвакъвпра хIымбауата, абагвынгIвыра хIызбжьата хайырла йнадзуш хIрыуахатI, – йхIватI акыт айфанд. – АгIид намаз амщтахь, йшцIасу апшта, хымшкIы руацIа ахIбачва, ачымазагIвква, хIъахIыльчва, хIкытлагIвчва амш тлапIала хIрайхIвахIвра, амачвгьара зызбжьу агвынхIыргIвыхра, хIпсчва ъацIу анышвынтараква хIцата духIа рызгIахIахвра хIборчпI.

Аджьбакь МухIамад-хIаджь ажва зквнайыргаз адиннкъвгагIв Напщ Заудин-хIаджь амаджьгыт йгIадгылыз ачкIвынчва дшырзыразу, ауат ртгIачваква, раргванква, ркытлагIвчва, мсылманта адуней йыкву тынчра, згIвадара, насып, мамыр рзитахъта дрыквхIвахIвтI.

БЫДА Рубин.